প্রকৃতির রূপসী রূপলাবণ্য আর চিরাচরিত সবুজে ঘেরা আমাদের দেশ। মহান মাবুদের রহমত আর নিয়ামতে পরিপূর্ণ দেশটিতে যেমন আছে জালের মতো হাজার নদী, তেমনি আছে আকাশছোঁয়া উঁচু উঁচু পাহাড়-টিলা আর নানা প্রজাতির গাছ-গাছালি। সময়ে সময়ে একেক রকম একেক বর্ণের ফল-মূল নিয়ে আমাদের কাছে হাজির হয় আম, জাম, কাঁঠালসহ নানান ধরনের ফল। ভিন্ন স্বাদে টইটম্বুর এসব ফল খেতে আমরা কত না আনন্দ পাই। এ বাগান ও বাগান বা বাড়ির উঠোনের কাছে দাদুর হাতের লাগানো গাছে ধরে কামরাঙ্গা, জাম্বুরা, পেয়ারা লিচু ইত্যাদি। এসব ফল খেতে ভাইবোনদের সে কি আনন্দ, তা কি ভোলা যায়? আবার কখনো কখনো মনকষাকষি, হৈ-হুল্লোড়, মান-অভিমান, মনোমালিন্য যার প্রতিটি কারণে বাবার চোখ রাঙানোÑ এ সবই যেন এক অমৃত স্বাদ ঠিক রসালো কোন এক ফলের রসের মতো। বন্ধুরা এ রকম একটি ফল নিয়েই আজ তোমাদের সাথে আমার যতো আয়োজন। কী? তোমরা তৈরি আছো তো? প্রচারবিমুখ এ ফলটি স্বাদে গন্ধে অতুলনীয় হলেও তা অন্য ফল থেকে সম্পূর্ণ আলাদা। বলতে পারি ভিন্ন স্বাদের এ ফলটির নামের সাথে অনেকেই পরিচিত নন। কী? ফলটির নাম জানতে মনটা খুব ছটফট করছে বুঝি। হ্যাঁ। ফলটির নাম সাতকড়া। এটি একটি ঐতিহ্যবাহী কমলালেবু বা জাম্বুরা সদৃশ টক ফল। ফলটি অন্যান্য ফলের মতো খাওয়া যায় না। খেতে হয় তরকারি করে এক বিশেষ পদ্ধতি অনুসরণ করে। মজা করে ভাতের সাথে বা আচার করে। যাকগে, আর দেরি নয় বন্ধুরা। এসো জেনে নিই, সাতকড়া ফল সম্বন্ধে না জানা অনেক কথা।